In nomine Verbi incarnati. Noverint quique sacro baptismate renati, quod ego Hupertus, jam ultimum anhelans spiritum, do Deo et sanctis ejus apostolis Petro et Paulo et Cluniensi monasterio in eorum honore consecrato, pro redemptione anime mee et corporis sepultura, aliquid de mea hereditate, in pago Matisconensi, videlicet vineas in villa Tremunz constitutas; et he terminationes earum: a meridie de ipsa hereditate, a cercio terra Duranni, a sero terra Anselmi, a mane silva. Facio autem hanc donationem eo tenore, ut dum aliquis ex filiis meis ad perfectam etatem venerit, si redimere voluerit, redimat XLta solidis. S. Ade, uxoris ejus. S. Letbaldi presbiteri, fratris ejus. S. Rodberti presbiteri. S. Livonis. S. Bernoardi. Do etiam Ade, uxor ejus, Deo et Sancto Petro unum campum in Maziaco, his terminationibus determinatum: a mane via publica, a meridie similiter, a certio terra de ipsa hereditate, a sero terra Sancti Petri. Do etiam in Virolias hereditatem quam conquesivit pater meus Hugo de Bernaldo. Ea ratione hoc facio, ut quandiu vixero teneam, et in vestitura duos sextarios vini persolvam.